钦定古今图书集成/明伦汇编/官常典/第713卷 > 吉挹
## 钦定古今图书集成/明伦汇编/官常典/第713卷 > 吉挹

按《晋书忠义传》：“挹字祖冲，冯翊莲芍人也。少有志节。
孝武帝初，苻坚陷梁益，桓豁表挹为魏兴太守，寻加
轻车将军，领晋昌太守。以距坚之功，拜员外散骑侍
郎。苻坚将韦锺攻魏兴，挹遣众距之，斩七百馀级，加
督五郡军事。锺率众欲趣襄阳，挹又邀击，斩五千馀
级。锺怒，回军围之，挹又屡挫其锐。其后贼众继至，挹”
力不能抗，城将陷，引刀欲自杀。其友止之曰：“且苟存
以展他计为计，不立死未晚也。”挹不从。友人逼夺其
刀，会贼执之，挹闭口不言，不食而死。车骑将军桓冲
上言曰：“故轻车将军、魏兴太守吉挹祖朗，西台倾覆，
陨身守节。挹世笃忠孝，乃心本朝臣。亡兄温，昔伐咸
阳，军次灞水，挹携将二弟，单马来奔。”录其此诚，仍加
擢授。自新野太守转在魏兴，久处兵任，委以边戍，疆
场归怀，著称所莅。前年狡氐纵逸，浮河而下，挹孤城
独立，众无一旅，外摧凶锐，内固津要，掳贼舟船，俘馘
千计。而贼并力攻围，经历时月。会襄阳失守，边情沮
丧，加众寡势殊，以至陷没。挹辞气慷慨，志在不辱，杖
刃推戈，期之以陨。将吏持守，用不即毙，遂乃杜口无
言，绝粒而死。挹参军史颖近于贼中得赍挹临终手
疏，并具说意状。“挹之忠志，犹在可录，若蒙天地垂曲
宥之恩，则荣加枯朽，惠隆泉壤矣。”帝嘉之，追赠益州
刺史。